એક જાડા તળિયાવાળી કઢાઈમાં દૂધ ગરમ કરવા મૂકો. દૂધમાં એક ઉભરો આવે એટલે ગેસની આંચ મધ્યમ કરી દો. એમાંથી એક કપ ગરમ દૂધ લઈ એમાં દૂધનો પાવડર ગઠ્ઠાં ના રહે એમ મિક્સ કરીને કઢાઈમાંના દૂધમાં ફરીથી ઉમેરી દો. હવે એક લાંબો ઝારો જે કઢાઈમાં નીચે તળિયા સુધી પહોંચતો હોય તે લઈને દૂધમાં હલાવતાં રહો. જેમ જેમ મલાઈનો થર જામે તેમ તેમ મલાઈને કઢાઈમાં એક બાજુ પર કરતાં રહેવું. ધ્યાન રહે કે ઝારો હલાવતાં રહેવું, જેથી દૂધ કઢાઈમાં નીચે ન ચોંટે. એ રીતે પા લિટર જેટલું દૂધ બાકી રહે ત્યારે તેમાં એલચી પાવડર, ગુલાબ જળ તથા દૂધમાં ઓગાળેલું કેસર મેળવી ગેસ બંધ કરી કઢાઈ નીચે ઉતારી લેવી અને બાજુ પર કરેલી બધી મલાઈ દૂધમાં મિક્સ કરી દો. હવે એમાં કાજુ તેમજ બદામની કાતરી મિક્સ કરી દો. રબડી તૈયાર છે.